## Rješenje Agencije za zaštitu tržišnog natjecanja klasa: UP/I 430-01/11-115/001, urbroj: 580-03-2011-80-16 od 20. listopada 2011.

### NN 14/2012 (1.2.2012.), Rješenje Agencije za zaštitu tržišnog natjecanja klasa: UP/I 430-01/11-115/001, urbroj: 580-03-2011-80-16 od 20. listopada 2011.

AGENCIJA ZA ZAŠTITU TRŽIŠNOG NATJECANJA

390

Agencija za zaštitu tržišnog natjecanja, na temelju članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11) u upravnom postupku davanja odobrenja na Zahtjev za izdavanje financijskog državnog jamstva za poduzetnika Imunološki zavod d.d. za provedbu postupka sanacije, pokrenutom na zahtjev Ministarstva zdravstva i socijalne skrbi, na temelju odluke Vijeća za zaštitu tržišnog natjecanja u sastavu: mr. sc. Olgica Spevec dipl. oec., predsjednica Vijeća, Mladen Cerovac mag. iur., zamjenik predsjednice Vijeća te članovi Vijeća Milivoj Maršić, dipl. oec, Vesna Patrlj, dipl. iur., i dr. sc. Mirna Pavletić Župić dipl. iur., s 87. sjednice, održane 20. listopada 2011., donosi

RJEŠENJE

I. Odobrava se državna potpora za sanaciju u obliku državnog jamstva Imunološkom zavodu d.d. za proizvodnju lijekova, farmaceutskih proizvoda i znanstveno-istraživački rad sa sjedištem u Zagrebu, Rockefellerova 2 (dalje: Imunološki zavod d.d.). Državno jamstvo će biti korišteno za kreditno zaduženje za podmirenje dospjelih tekućih troškova poslovanja tijekom razdoblja sanacije u trajanju od šest (6) mjeseci.

II. Državna potpora za sanaciju iznosi 43.230.000 kuna.

III. Državna potpora iz točke I. izreke ovog rješenja odobrava se uz uvjet ispunjenja uvjeta iz točke 25. a) Odluke o objavljivanju pravila o državnim potporama za sanaciju i restrukturiranje («Narodne novine«, broj 20/07) koja propisuje da se potpora za sanaciju dodjeljuje kao pomoć za održanje likvidnosti u obliku jamstva na zajam ili zajma, s time da zajam, u oba slučaja, mora biti odobren po tržišnim uvjetima, odnosno uz kamatnu stopu koja se naplaćuje poduzetnicima koji nisu u teškoćama.

IV. Utvrđuju se sljedeći uvjeti i rokovi koji moraju biti ispunjeni za provedbu državne potpore iz točke I. izreke ovog rješenja.

IV. a) Ministarstvo zdravstva i socijalne skrbi, kao davatelj državne potpore, u obvezi je Agenciji za zaštitu tržišnog natjecanja dostaviti ugovor o kreditu i odluku o državnom jamstvu odobrenom Imunološkom zavodu d.d. radi ispunjenja uvjeta iz točke III. izreke ovog rješenja.

Rok za izvršenje: najkasnije u roku od tri mjeseca od dana zaprimanja ovog rješenja.

IV. b) Ministarstvo zdravstva i socijalne skrbi, kao davatelj državne potpore, u obvezi je Agenciji za zaštitu tržišnog natjecanja, dostaviti Izvješća o uvjetima i namjeni korištenja kredita za kojeg je izdano državno jamstvo iz točke I. izreke ovog rješenja radi provedbe nadzora nad izvršenjem ovog rješenja.

– Trajanje obveze: za cijelo vrijeme trajanja razdoblja sanacije poduzetnika Imunološki zavod d.d.

– Rok za izvršenje: svakog petnaestog u tekućem mjesecu za prethodni mjesec do kraja razdoblja procesa sanacije.

IV. c) Ministarstvo zdravstva i socijalne skrbi u obvezi je Agenciji za zaštitu tržišnog natjecanja u roku od šest (6) mjeseci od odobrenja državne potpore za sanaciju iz točke I. izreke ovog rješenja dostaviti plan restrukturiranja ili dokaz da je jamstvo isteklo.

– Rok za izvršenje: najkasnije do 20. travnja 2012.

V. Ako Ministarstvo ne ispuni obvezu iz točaka III. i IV. izreke ovog rješenja, Agencija za zaštitu tržišnog natjecanja će, na temelju članka 130. stavka 1. točke 2. te članka 131. Zakona o općem upravnom postupku («Narodne novine«, broj 47/09), ukinuti ovo rješenje.

VI. Imunološkom zavodu d.d. ne smije se dodijeliti nova potpora za sanaciju prije isteka razdoblja od deset godina, odnosno do 20. listopada 2021.

VII. Ovo rješenje bit će objavljeno u »Narodnim novinama«.

Obrazloženje

I. Zaprimanje zahtjeva i dokumentacije

I. Agencija za zaštitu tržišnog natjecanja (dalje: Agencija) zaprimila je 26. siječnja 2011., od Ministarstva zdravstva i socijalne skrbi (dalje: Ministarstvo), Zahtjev za davanjem odobrenja na državnu potporu za sanaciju u obliku državnog jamstva za kreditno zaduženje poduzetniku Imunološki zavod d.d. za proizvodnju lijekova, farmaceutskih proizvoda i znanstveno-istraživački rad (dalje: Program sanacije), sa sjedištem u Zagrebu, Rockefellerova 2. Rečenim zahtjevom zatraženo je državno jamstvo u iznosu od 60.000.000 kuna za provedbu procesa sanacije.

U privitku zahtjeva Ministarstva dostavljena je i sljedeća dokumentacija:

– Preslika zahtjeva s privicima upućenih prema Ministarstvu financija od 19. srpnja 2010.

– Preslika očitovanja Ministarstva financija upućenog prema Ministarstvu od 28. rujna 2010.

– Preslika zaprimljenog očitovanja Ministarstva financija upućenog prema Imunološkom zavodu d.d. od 3. studenog 2010.

– Preslika pismena i dokumenata Imunološkog zavoda d.d. upućenih prema Ministarstvu od 12. siječnja 2011.:

• Program sanacije i restrukturiranja Imunološkog zavoda d.d. (aplikacija za državnu potporu) od 10. siječnja 2011.

• Trgovački sud u Zagrebu, Izvadak iz sudskog registra od 11. siječnja 2011.

• Fina, Referentna stanica, GFI-POD, Godišnji financijski izvještaji za Imunološki zavod d.d. za 2007.

• Godišnji financijski izvještaj poduzetnika Imunološki zavod d.d. za 2008.

• Godišnji financijski izvještaj poduzetnika Imunološki zavod d.d. za 2009.

• Obrazac zahtjeva za upućivanje plana restrukturiranja u proceduru prema Smjernicama za pomoć poduzetnicima u teškoćama, popunjen i ovjeren od strane Imunološkog zavoda d.d.

Prijedlog za odobrenje državnog jamstva podnesen je sukladno članku 11. stavku 1. Zakona o državnim potporama (»Narodne novine«, broj 140/05 i 49/11; dalje: ZDP), kojim je propisano da su ministarstva i druga tijela državne uprave, prije upućivanja prijedloga akata koji sadrže državne potpore na usvajanje Vladi Republike Hrvatske, dužna dostaviti prijedlog državne potpore Agenciji na odobrenje.

Na prijedlog državne potpore podnesen sukladno članku 11. stavku 1. ZDP-a, Agencija daje odobrenje na temelju članka 13. ZDP-a.

U zahtjevu Ministarstva navedeno je da je poduzetnik Imunološki zavod d.d. poduzetnik u teškoćama, čiji je nastavak poslovanja moguć jedino uz potporu za sanaciju u obliku državnog jamstva sukladno Programu sanacije, ali i obvezi izrade budućeg Programa restrukturiranja. Naime, primarni cilj državne potpore za sanaciju je osiguranje likvidnosti poslovanja poduzetnika u teškoćama dok se ne izradi Program restrukturiranja.

Zahtjev Ministarstva podnesen je na temelju Odluke o objavljivanju pravila o državnim potporama za sanaciju i restrukturiranje (»Narodne novine« broj 20/07; dalje Odluka o sanaciji i restrukturiranju) kojom su uređeni uvjeti za dodjelu državnih potpora za sanaciju.

Iz preslike očitovanja Ministarstva financija prema Ministarstvu od 28. rujna 2010. proizlazi da je Ministarstvo izradilo kratku financijsku analizu poslovanja iz koje proizlazi da se radi o poduzetniku koji se suočava s teškoćama u poslovanju. Međutim, budući da Ministarstvu financija nije dostavljen program restrukturiranja koji bi bio osnova za odobravanje državne potpore, na istu nije moglo dati odobrenje, a kako je to predložio poduzetnik Imunološki zavod d.d.

S obzirom da podaci iz zahtjeva, zaprimljeni 26. siječnja 2011., nisu bili dovoljni za donošenje rješenja iz članka 13. ZDP-a, zahtjevom od 25. veljače 2011., sukladno članku 9. stavka 1. i 2. ZDP-a, Agencija je zatražila od Ministarstva dostavu sljedeće dokumentacije:

1. Dodatna pojašnjenja da se radi o poduzetniku u financijskim teškoćama na način kako to definira Odluka o sanaciji i restrukturiranju u poglavlju 2.1., točkama 9. do 11.

2. Pismo namjere banke kod koje će se poduzetnik zadužiti.

3. Pregled obveza poduzetnika koje su dospjele ili koje dospijevaju na naplatu do 30. rujna 2011., a naročito:

a) obveze prema dobavljačima koje je potrebno iskazati na mjesečnom nivou, uz obrazloženje zbog čega bi njihovo nepodmirenje dovelo do nemogućnosti daljeg poslovanja

b) obveze prema bankama, osim obveza koje su reprogramirane (reprogramirane obveze potrebno je posebno iskazati),

c) popis deset najvećih vjerovnika (dobavljača) i kupaca,

d) opis tržišta na kojem djeluje poduzetnik i način na koji ostvaruje svoje prihode odnosno posluje li po tržišnom principu,

4. Podatke o potporama kojih je poduzetnik bio korisnik te na temelju čega su dodjeljivane.

5. Projekciju Računa dobiti i gubitka, Bilance i Novčanog tijeka za 2010., kao i plan za 2011.

Ministarstvo je 4. travnja 2011. dostavilo dodatno očitovanje Imunološkog zavoda d.d. te Financijski plan Imunološkog zavoda za razdoblje 2011.-2015. Nakon analize dostavljenih očitovanja i dokumentacije, utvrđeno je da ona nisu dostatna za donošenje konačnog odobrenja Programa sanacije te je Agencija dopisom od 3. lipnja 2011. zatražila od Ministarstva dodatna očitovanja i dokumentaciju. U navedenom dopisu Agencija je naglasila da se prilikom odobravanja državnih potpora za sanaciju, odobravaju samo minimalno potrebne potpore koje će osigurati poduzetniku mogućnost da u narednih šest mjeseci izradi Program restrukturiranja, odnosno da se u tom razdoblju izbjegne otvaranje stečaja. Agencija nije prihvatila sve obveze koje je poduzetnik naveo da ih treba podmiriti u postupku sanacije, istaknuvši da se obveze prema državnim vjerovnicima uglavnom podmiruju u razdoblju restrukturiranja.

Ministarstvo je dostavilo traženu dokumentaciju i očitovanja 21. srpnja 2011. Budući da dostavljena dokumentacija nije bila dostatna za donošenje odluke o prijedlogu Programa sanacije, dopisom od 11. kolovoza 2011. zatražena su od Ministarstva sljedeća dokumentacija i obrazloženja:

1. Pismo namjere banke koja je spremna odobriti kredit uz državno jamstvo te očitovanje od Ministarstva financija u svezi odobrenja državnog jamstva, budući da Vlada Republike Hrvatske daje državno jamstvo na prijedlog Ministarstva financija.

2. Pojedinačan prikaz svih obveza prema dobavljačima u zemlji i inozemstvu koja dospijevaju na naplatu u narednih 6 mjeseci, a koje će poduzetnik pokriti kreditom u procesu sanacije u ukupnom iznosu od 23,1 milijun kuna. Te obveze treba prikazati na mjesečnom nivou, uz obrazloženje zbog čega bi njihovo nepodmirenje dovelo do nemogućnosti daljeg poslovanja, zatim njihova dospijeća i priroda obveze (plaćanje repromaterijala, nabava sirovina neophodnih za proizvodnju i sl.).

3. Mogućnost ispunjavanja obveza za kredit pokriven državnim jamstvom u razdoblju sanacije.

4. Detaljniji prikaz potraživanja od kupaca, dospijeća tih potraživanja, na što se odnose potraživanja, te zašto nisu naplaćena.

5. Izrada Plana poslovanja za 2011., uključujući planirane iznose iz Računa dobiti i gubitka, Bilance i Novčanog tijeka.

U dopisu od 11. kolovoza 2011. upućenom Ministarstvu, Agencija je ponovno navela da iz dostavljene dokumentacije proizlazi da se ukupno prikazane obveze koje poduzetnik predlaže da se podmire u razdoblju sanacije ne mogu u cijelosti prihvatiti, jer se u procesu sanacije pokrivaju samo one obveze koje su neophodne za nastavak poslovanja dok poduzetnik ne izradi održiv Program restrukturiranja.

Ministarstvo je traženu dokumentaciju i očitovanja dostavilo Agenciji 12. rujna 2011. i 28. rujna 2011. U dostavljenoj dokumentaciji Ministarstvo je, uvaživši primjedbe Agencije, umanjilo iznos tražene državne potpore za sanaciju u obliku državnog jamstva na iznos od 43.230.000 kuna.

II. Primijenjeni propisi

U ovom postupku Agencija je primijenila ZDP, Uredbu o državnim potporama (»Narodne novine«, broj 50/06; dalje: Uredba), te na temelju članaka 2. 3. i 4. Uredbe i Odluku o sanaciji i restrukturiranju koja sadrži Smjernice Zajednice o državnim potporama za sanaciju i restrukturiranje poduzetnika u teškoćama (»Službeni list« Europske unije, C 244, od 1. listopada 2004).

Sukladno članku 7. ZDP-a, Agencija je u postupku podredno primijenila Zakon o općem upravnom postupku (»Narodne novine«, broj 47/09, dalje: ZUP), kojim se uređuju pitanja provedbe upravnog postupka u dijelu koji nije propisan odredbama ZDP-a kao posebnog zakona.

III. Utvrđivanje činjenica

Na temelju dostavljenih podataka, te provedene pravne i ekonomske analize utvrđene su sljedeće činjenice:

III.1. Poduzetnik Imunološki zavod d.d.

Poduzetnik je upisan u registar Trgovačkog suda u Zagrebu pod nazivom Imunološki zavod dioničko društvo za proizvodnju lijekova, farmaceutskih proizvoda i znanstveno – istraživački rad, OIB 19458766639, matični broj 080055701, sa sjedištem u Zagrebu, Rockefellerova 2. Poduzetnik obavlja djelatnost, osim u sjedištu tvrtke i na adresi Rockefellerova broj: 3, 5 i 10, i Svetonedjeljska cesta broj 14, Brezje, Sveta Nedjelja.

Poduzetnik Imunološki zavod d.d. nastao je pretvorbom društvenog poduzeća Imunološki zavod sukladno rješenjem Trgovačkog suda u Zagrebu od 5. travnja 1996., a usklađenost općih akata društva sa Zakonom o trgovačkim društvima upisano je pod brojem Tt-95/13722-2.

Poduzetnik Imunološki zavod d.d. nema povezanih društava, niti podružnica.

III.1.1. Vlasnička struktura poduzetnika Imunološki zavod d.d.

Vlasnička struktura poduzetnika na dan 31. prosinca 2010. prikazana je u Tabeli 1.

Temeljni kapital poduzetnika iznosi 85.607.920 kuna, a podijeljen je na 225.284 redovnih dionica, svaka nominalne vrijednosti od 380 kuna. Sve dionice glase na ime i svaka dionica daje pravo na jedan glas na Glavnoj skupštini društva.

Tabela 1. STRUKTURA VLASNIŠTVA PODUZETNIKA IMUNOLOŠKI ZAVOD D.D.

|  |  |  |  |
| --- | --- | --- | --- |
| R. br. | Dioničari | Broj dionica | % udjela u vlasništvu |
| 1. | Hrvatski zavod za zdravstveno osiguranje | 100.310 | 44,53 |
| 2. | Hrvatski zavod za mirovinsko osiguranje | 32.822 | 14,57 |
| 3. | Hrvatski fond za privatizaciju | 32.099 | 14,25 |
| 4. | Ostali dioničari | 60.053 | 26,66 |
| 5. | UKUPNO | 225.284 | 100,00 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Iz navedenog je vidljivo da 73,34% upisanog temeljnog kapitala odnosi se na državne institucije (Hrvatski zavod za zdravstveno osiguranje, Hrvatski zavod za mirovinsko osiguranje i Hrvatski fond za privatizaciju), čiji je skrbnik Hrvatski fond za privatizaciju. Ostali dioničari imaju 26,66% upisanog temeljnog kapitala (416 dioničara, a najveći s 9,38% upisanog temeljnog kapitala je Hrvatska poštanska banka).

III.1.2. Djelatnost poduzetnika Imunološki zavod d.d.

Osnovna djelatnost poduzetnika je proizvodnja osnovnih farmaceutskih sirovina i farmaceutskih preparata, trgova na veliko i posredovanje u trgovini, istraživanje i razvoj u prirodnim znanostima, istraživanje tržišta i ispitivanje javnog mijenja, znanstvenoistraživački rad iz područja biomedicine, zastupanje stranih tvrtki i srodne aktivnosti.

Imunološki zavod d.d. proizvodi i razvija virusna cjepiva, bakterijska cjepiva i krvne preparate. Proizvodni program obuhvaća sljedeće vrste proizvoda:

– Virusna cjepiva,

– Bakterijska cjepiva,

– Preparate iz ljudske plazme,

– Humani leukocitni interferon,

– Preparate iz konjske plazme,

– Alergene.

Virusna cjepiva – Vlastiti know-how je rezultirao izradom cjepnog soja Edmonston-Zagreb, te je cjepivo na temelju tog soja registrirano i kao cjepivo protiv ospica. Uz navedeno cjepivo registrirani preparati su i cjepivo protiv rubeole, zaušnjaka (parotitisa), kombinirano cjepivo protiv morbila i rubeole, kombinirano cjepivo protiv morbila i parotitisa, te kombinirano cjepivo protiv morbila, rubeole i parotitisa. Imunološki zavod d.d. je jedini proizvođač na domaćem tržištu koji proizvodi virusna cjepiva, a koja se nalaze u programu obveznog cijepljenja Republike hrvatske.

Bakterijska cjepiva – Imunološki zavod d.d. je jedini proizvođač bakterijskih cjepiva u Republici Hrvatskoj koja se nalaze u programu obveznog cijepljenja. Proizvodni program sadrži cjepivo protiv tetanusa, cjepivo protiv difterije i tetanusa, cjepivo protiv difterije i tetanusa za djecu iznad 7 godina starosti, cjepivo protiv difterije, tetanusa i pertusisa te cjepivo protiv meningokoka grupe A i C, polisaharidno.

Proizvodnja preparata iz ljudske plazme – Krvni derivati kao proizvodi iz ljudske krvi/plazme biološki su lijekovi koji imaju posebnu stratešku važnost za svaku zemlju i njen zdravstveni sustav, kao što su: Albumin (ljudski), Imunoglobulin (ljudski) 5%-tna otopina, Imunoglobulin (ljudski) protiv tetanusa, Imunoglobulin (ljudski) protiv bjesnoće, Imunoglobulin (ljudski) protiv hepatitisa B.

Proizvodnja antitoksina (preparata iz životinjske plazme) – Imunološki zavod d.d. u ovoj proizvodnji ima brand za antitoksin za otrov europskih zmija koji se ubraja u najbolje svjetske proizvode te vrste, kao što su: Difterijski antitoksin (konjski), Tetanusni antitoksin (konjski) za ljude, Antitoksin za otrov europskih zmija (konjski).

Proizvodnja humanog leukocitnog interferona – Interferonski vagitoriji sadržavaju kao aktivnu tvar prirodni interferon proizveden upravo na način kako ga proizvodi ljudsko tijelo. Prodaja se realizira, zbog malih proizvodnih količina, većinom na hrvatskom tržištu te dijelom na tržištu šire regije.

III.1.3. Organizacijska struktura poduzetnika Imunološki zavod d.d.

Svoje poslovanje, Imunološki zavod d.d. obavlja putem sljedećih odjela: Odjel za internu reviziju i kontrolu, Odjel za osiguranje kvalitete, Odjel za virusna cjepiva, Odjel za bakterijska cjepiva i alergene, Odjel za transfuzijsku medicinu, Odjel za preradu plazme, Odjel za pripremanje i finaliziranje proizvodnje, Odjel za financije i funkcije podrške, Odjel za prodaju i marketing, Odjel za logistiku, Odjel za istraživanje i razvoj te Odjel za kontrolu kvalitete.

Novom organizacijom predlaže se objedinjavanje razvojno-
-istraživačkog dijela i osnivanje zasebnog pravnog subjekta.

III.1.4. Struktura zaposlenih u poduzetniku
Imunološki zavod d.d.

Tabela 2.: ZAPOSLENI PO POSLOVNIM FUNKCIJAMA NA DAN 31. PROSINCA 2010.

|  |  |  |
| --- | --- | --- |
| Poslovna funkcija | Broj radnika | Ukupni udio u % |
| Uprava | 1 | 0,29 |
| Ured Uprave | 4 | 1,16 |
| Odjel za osiguranje kvalitete | 7 | 2,03 |
| Odjel interne revizije i kontrole | 3 | 0,87 |
| Virusna cjepiva | 30 | 8,72 |
| Bakterijska cjepiva i alergeni | 25 | 7,27 |
| Odjel za transfuzijsku medicinu | 24 | 6,98 |
| Odjel za logistiku | 34 | 9,88 |
| Prerada plazme | 28 | 8,14 |
| Odjel za pripremanje i finaliziranje proizvodnje | 54 | 15,70 |
| Kontrola kvalitete | 56 | 16,28 |
| Odjel za istraživanje i razvoj | 27 | 7,85 |
| Odjel za financije i funkcije podrške | 39 | 11,34 |
| Odjel za prodaju i marketing | 11 | 3,20 |
| Odjel za istraživanje i razvoj imunobioloških preparata | 1 | 0,29 |
| UKUPNO | 344 | 100,00 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Na dan 31. prosinca 2010. u poduzetniku Imunološki zavod d.d. bilo je zaposleno 344 zaposlenika, odnosno 16 zaposlenika manje u odnosu na 31. prosinca 2009. Od ukupnog broja zaposlenih, 103 zaposlena ili 30% ukupno zaposlenih odnosi se na visoku stručnu spremu, magistre znanosti i doktore znanosti.

Tabela 3.: PLANIRANI BROJ ZAPOSLENIH U PODUZETNIKU PO GODINAMA:

|  |  |  |  |  |  |  |  |
| --- | --- | --- | --- | --- | --- | --- | --- |
| broj radnika | 2010. | 2011. | 2012. | 2013. | 2014. | 2015. | CAGR % |
| ukupno | 344 | \*\*\* | \*\*\* | \*\*\* | \*\*\* | \*\*\* | \*\*\* |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Broj zaposlenika će se smanjiti za poslove koji će se ugovoriti s vanjskim specijaliziranim tvrtkama, poput poslova čišćenja, čuvanja, održavanja i drugih, a povećavat će se broj stručnih zaposlenika u osnovnoj poslovnoj aktivnosti. Uvođenjem nove tehnologije smanjiti će se broj zaposlenika u samom procesu proizvodnje, a i sama organizacija proizvodnje na novoj lokaciji će smanjiti potrebu za radnicima. Također se predviđa i osnivanje novog pravnog subjekta koji će se baviti istraživačko-razvojnim aktivnostima.

III.1.5. Sudski postupci poduzetnika Imunološki zavod d.d.

Poduzetnik Imunološki zavod d.d. ima evidentirane sudske sporove i ovršne predmete. U pet (5) slučajeva Imunološki zavod d.d. je tužitelj, a u dvadeset i šest (26) slučajeva tuženik. Niti jedan spor nema financijsku težinu da bi mogao ugroziti poslovanje Imunološkog zavoda d.d. U pravilu se radi o ovršnim predmetima manje vrijednosti.

III.2. Tržište poduzetnika Imunološki zavod d.d.

Poslovanje poduzetnika je suočeno s problemom usklađivanja s normama Europske unije i Svjetske zdravstvene organizacije.

Činjenica ostaje kako je opstanak poduzetnika Imunološki zavod d.d. ugrožen zbog dugogodišnjeg neulaganja i nepostojanja jasne strategije razvoja tvrtke, uz izloženost jakoj tržišnoj utakmici od strane svjetskih farmaceutskih tvrtki koje se bave ovom djelatnošću. Imunološki zavod d.d. mora započeti proces financijske stabilizacije i to rješavanjem problema nelikvidnosti, skraćivanje rokova plaćanja, te izradom strategije dugoročnog razvoja poduzetnika na proizvodnju profitabilnih i konkurentnih proizvoda, ulaganjem u modernizaciju proizvodnje kako bi se dobili odgovarajući certifikati Svjetske zdravstvene organizacije, a samim time i mogućnost izlaska na svjetsko tržište.

Naime, poduzetnik Imunološki zavod d.d. je 1998. ostao bez licence Svjetske zdravstvene organizacije za cjepivo protiv morbila, a inspekcija Svjetske zdravstvene organizacije u listopadu 2008. je potvrdila trenutno činjenično stanje kako je poduzetniku potrebno brzo i učinkovito restrukturiranje proizvodnje. Poduzetniku Imunološki zavod d.d. je samim time ograničen izvoz proizvoda na svjetsko tržište.

Financiranje pripreme proizvodnje za hrvatsko tržište otežano je dugim rokovima naplate potraživanja od kupaca i preuzetim financijskim obvezama koje je poduzetnik ostvario u prethodnom razdoblju. Obzirom na postojeće proizvodne kapacitete i kapacitete finalizacije proizvodnje, poduzetnik je opterećen s visokim troškovima kontrole kvalitete uslijed malih proizvodnih serija. Rezultati poslovanja poduzetnika Imunološki zavod d.d. u razdoblju od posljednjih pet godina ukazuju na nužnost definiranja dugoročne strategije razvoja i restrukturiranja, jer bez dodatnih ulaganja opstanak poduzetnika na mjerodavnom tržištu nije moguć.

Kako bi se osigurao ulazak na nova tržišta neophodno je pronaći strateškoga partnera, s ciljem formiranja zajedničke tvrtke (joint-venture), ulaganjem u kapacitete od zajedničkog interesa na način da Imunološki zavod d.d. uloži u zemljište u Brezju, sojeve, know-
-how i brand, a strateški partner bi trebao uložiti kapital u izgradnju proizvodnih kapaciteta i pružiti mogućnost otvaranja novih tržišta.

Uz strateškog partnera, Imunološki zavod d.d. treba i velike poslovne partnere na tržištima gdje joint-venture društvo ne bi nastupalo. Ovakva suradnja bi povećala volumene proizvodnje virusnih i bakterijskih cjepiva te njihov prihod. U procesu restrukturiranja planira se pronalaženje strateškog partnera koji bi trebao preuzeti jamstvo za sanacijski kredit.

III.2.1. Najveći dobavljači u 2010.

Ukupan promet domaćih i inozemnih dobavljača u 2010. iznosio je 59,7 milijuna kuna.

Tabela 4.: DOMAĆI DOBAVLJAČI U 2010.

|  |  |
| --- | --- |
| Dobavljač | Iznos (000 kuna) |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| Ukupno | 39.014 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Tabela 5.: INOZEMNI DOBAVLJAČI U 2010.

|  |  |
| --- | --- |
| Dobavljač | Iznos (000 kuna) |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| Ukupno | 20.688 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Zbog rasta tržišne konkurencije na strani dobavljača i širenja tržišta nabave, predviđanja su da će dobavljači morati sniziti svoje prodajne cijene za otprilike 5%, te bi prosječni rok plaćanja dobavljača trebao biti od 60 do 75 dana što bi, nakon uspješno provedene sanacije i restrukturiranja, za posljedicu trebalo imati postizanje zadovaljavajuće likvidnosti poduzetnika.

III.2.2. Najveći kupci u 2010.

Ukupan promet domaćih i inozemnih kupaca u 2010. iznosio je 109 milijuna kuna.

Tabela 6.: DOMAĆI KUPCI U 2010.

|  |  |
| --- | --- |
| Kupac | Iznos (000 kuna) |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| Ukupno | 66.675 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Tabela 7.: INOZEMNI KUPCI U 2010.

|  |  |
| --- | --- |
| Kupac | Iznos (000 kuna) |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| Ukupno | 42.354 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Jedan od uzroka lošeg poslovanja Imunološkog zavoda d.d. na tržištu, kako se navodi u Programu sanacije, je i neadekvatna prodaja. Prodaja bi trebala biti marketinški orijentirana kako bi se osigurala puna zaposlenost proizvodnih kapaciteta i dugoročni razvoj poduzetnika.

III.3. Analiza poslovanja poduzetnika Imunološki zavod d.d. (poduzetnik u teškoćama)

U svrhu ocjene može li se poduzetnik Imunološki zavod d.d. smatrati poduzetnikom u teškoćama, izvršena je analiza financijskih i poslovnih rezultata na temelju podataka iz financijskih izvještaja kao i na temelju ostale dostavljene dokumentacije.

Da bi se poduzetnik smatrao poduzetnikom teškoćama, moraju biti ispunjeni uvjeti iz točaka 9., 10.a) i 11. iz Odluke o sanaciji i restrukturiranju.

Sukladno točki 9. Odluke o sanaciji i restrukturiranju, poduzetnik u teškoćama je onaj poduzetnik koji nije sposoban vlastitim sredstvima ili sredstvima koja može pribaviti od svojih vlasnika/dioničara ili vjerovnika spriječiti gubitke, a koji bi, bez vanjske intervencije države, gotovo sigurno kratkoročno ili srednjoročno ugrozili njegov opstanak.

Sukladno točki 10.a) Odluke o sanaciji i restrukturiranju, smatra se da je poduzetnik u teškoćama u slučaju društva s ograničenom odgovornosti, ako je više od polovice upisanog odnosno temeljnog kapitala nestalo, a više od četvrtine tog kapitala izgubljeno u prethodnih dvanaest mjeseci;

Sukladno točki 11. Odluke o sanaciji i restrukturiranju, može se smatrati da je poduzetnik u teškoćama i kada nije ispunjena niti jedna od prethodnih pretpostavki, posebno ako su prisutni tipični pokazatelji da se radi o poduzetniku u teškoćama, kao što su to primjerice rast gubitaka, smanjenje ukupnog prihoda, rast zaliha, višak kapaciteta, smanjenje novčanih tokova, rast duga, porast troškova kamata i pad ili nulta neto vrijednost imovine.

U 2010. Imunološki zavod d.d. je ostvario ukupne prihode od 91,9 milijuna kuna, dok su ukupni rashodi iznosili 104,5 milijuna kuna, te je poslovna 2010. završena s negativnim rezultatom, odnosno gubitkom u poslovanju od 12,6 milijuna kuna.

Prihodi od prodaje robe u zemlji i inozemstvu su znatno smanjeni u 2010. u odnosu na 2009., a jedan od razloga je da u 2010. nije bilo prodaje cjepiva za pandemijsku gripu.

Ukupni rashodi u 2010. za 11,4% su viši od ostvarenih ukupnih prihoda, što je posljedica neadekvatne poslovne politike i podmirenja troškova iz ranijeg razdoblja, što je povećalo rashode za 2010. Izvršeno je vrijednosno usklađenje kratkotrajne imovine od 6,7 milijuna kuna vezano za otpis poluproizvoda i nedovršene proizvodnje iz razdoblja od 2006. do 2009. obzirom da je rok valjanosti tih proizvoda protekao u 2010., otpisana su potraživanja od kupaca za zatezne kamate iz 2008., trošak PDV-a na rashod iznosio je daljnjih 640 tisuća kuna. Izvršeno je rezerviranje budućeg troška od 1,1 milijun kuna za sudske sporove iz 2004. i 2005. koji se vode protiv poduzetnika. Ostali naknadno utvrđeni rashodi iz prethodnih godina iznose 649 tisuća kuna, a najvećim dijelom se odnose na trošak kamata vezanih za investiciju u tijeku (Projekt Nove tvornice u Brezju) iz razdoblja 2006. do 2008.

Tabela 8.: RAČUN DOBITI I GUBITKA ZA RAZDOBLJE 2007. – 2010., U 000 KUNA

|  |  |  |  |  |
| --- | --- | --- | --- | --- |
| Opis | 2007. | 2008. | 2009. | 2010. |
| Poslovni prihodi | 91.261 | 97.666 | 159.268 | 90.605 |
| Financijski prihodi | 831 | 1.323 | 1.260 | 1.283 |
| Izvanredni prihodi | - | - | - | - |
| Ukupni prihod | 92.092 | 98.989 | 160.528 | 91.888 |
| Poslovni rashodi | 89.896 | 105.620 | 160.330 | 97.676 |
| Financijski rashodi | 1.892 | 4.666 | 6.545 | 6.835 |
| Izvanredni rashodi | - | - | - | - |
| Ukupni rashod | 91.788 | 110.286 | 166.875 | 104.511 |
| Dobit/gubitak fin. godine | 304 | -11.297 | -6.347 | -12.623 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Tabela 9.: BILANCA PODUZETNIKA IMUNOLOŠKI ZAVOD D.D., U 000 KUNA

|  |  |  |  |  |  |
| --- | --- | --- | --- | --- | --- |
|  | | 2007. | 2008. | 2009. | 2010. |
| Aktiva | | 263.911 | 260.786 | 273.346 | 255.048 |
| Dugotrajna imovina | | 168.641 | 177.882 | 175.703 | 173.154 |
| Kratkotrajna imovina | | 95.270 | 82.904 | 75.998 | 81.894 |
|  | Zalihe | 48.804 | 53.811 | 48.185 | 44.142 |
|  | Potraživanja | 26.558 | 25.086 | 24.468 | 17.512 |
| Pasiva | | 263.911 | 260.786 | 273.346 | 255.048 |
| Kapital i rezerve | | 189.039 | 177.742 | 171.395 | 158.772 |
|  | Temeljni upisani kapital | 85.608 | 85.608 | 85.608 | 85.608 |
| Dugoročne obveze | | 13.205 | 8.203 | 4.014 | 1.258 |
|  | Obveze prema bankama i financijskim institucijama | 12.205 | 8.203 | 4.014 | 1.258 |
| Kratkoročne obveze | | 61.667 | 74.455 | 97.937 | 94.012 |
|  | Obveze prema bankama i financijskim institucijama | 36.959 | 32.517 | 30.628 | 16.584 |
|  | Obveze za zajmove, depozite i sl. | - | - | - | 14.000 |
|  | Obveze za predujmove | 5.050 | 5.000 | 26.601 | 5.000 |
|  | Obveze prema dobavljačima | 17.003 | 32.285 | 33.377 | 48.625 |
|  | Obveze prema zaposlenicima | 2.459 | 2.956 | 2.515 | 2.558 |
|  | Obveze za poreze, doprinose i sl. | 73 | 91 | 160 | 119 |
|  | Ostale kratkoročne obveze | 123 | 1.606 | 4.656 | 7.126 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Iz navedenih pokazatelja vidljivo je da je u 2010. i 2009., u odnosu na 2007. i 2008., značajan porast kratkoročnih obveza. Obveze prema dobavljačima u zemlji iznose 25 milijuna kuna, a obveze prema dobavljačima u inozemstvu iznose 23 milijuna kuna, od čega 52% ukupnih obveza prema dobavljačima čine dospjele obveze, a 43% dospjelih obveza starije je od godinu dana, dok je 20% dospjelih obveza u rasponu od 180 do 365 dana.

U Tabeli 10. prikazana su potraživanja od 6 najvećih vjerovnika.

Tabela 10.: PREGLED POTRAŽIVANJA 6 NAJVEĆIH VJEROVNIKA NA DAN 31. PROSINCA 2010.

|  |  |
| --- | --- |
| Vjerovnici | Iznos u kunama |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| \*\*\* | \*\*\* |
| Ukupno | 46.973.093 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Osim porasta kratkoročnih obveza, kod poduzetnika su prisutni ostali tipični pokazatelji teškoća u poslovanju kao što su: porast gubitka, nelikvidnost i insolventnost.

Tabela 11.: IZVEDENI POKAZATELJI POSLOVANJA PODUZETNIKA

|  |  |  |  |  |
| --- | --- | --- | --- | --- |
|  | 2007. | 2008. | 2009. | 2010. |
| Koeficijent tekuće likvidnosti | 1,54 | 1,11 | 0,78 | 0,87 |
| Koeficijent ubrzane likvidnosti | 0,75 | 0,39 | 0,28 | 0,40 |
| Koeficijent trenutne likvidnosti | 0,32 | 0,01 | 0,00 | 0,22 |
| Koeficijent financijske stabilnosti | 1,70 | 1,90 | 1,96 | 1,99 |
| Koeficijent zaduženosti | 0,28 | 0,32 | 0,37 | 0,37 |
| Ekonomičnost | 1,00 | 0,90 | 0,96 | 0,88 |
| Neto marža profita | 0,003 | -0,11 | -0,04 | -0,14 |

Izvor: dokumentacija poduzetnika Imunološki zavod d.d.

Obrada: Agencija za zaštitu tržišnog natjecanja

Pokazatelji likvidnosti ukazuju na pogoršanje odnosno niski nivo likvidnosti u promatranom razdoblju, te uz zaduženost poduzetnika postaje glavna prepreka budućem poslovanju poduzetnika, što za posljedicu ima nemogućnost redovnog podmirenja obveza prema vjerovnicima, što u konačnici može dovesti do blokade žiro-računa.

Ekonomičnost poslovanja pada iz godine u godinu, tako da u 2010. na 1 kunu troškova, poduzetnik ostvari svega 0,88 kuna prihoda odnosno poduzetnik ostvaruje gubitak od 0,12 kuna.

Primjenjujući kriterije iz točke 9. i 11. Odluke o sanaciji i restrukturiranju, razvidno je da je Imunološki zavod d.d. poduzetnik u teškoćama, jer vlastitim sredstvima nije sposoban zaustaviti negativna kretanja poslovanja, a koja bi bez posredovanja države ugrozila opstanak poduzetnika. Naime, prisutni su i ostali pokazatelji da se radi o poduzetniku u teškoćama, kao što su porast gubitka, smanjenje ekonomičnosti poslovanja, povećanje zaduženosti te niska razina likvidnosti.

III.4. Ispunjenje uvjeta za dodjelu državne potpore za sanaciju Imunološkom zavodu d.d. u obliku državnog jamstva

Prema točki 25. Odluke o sanaciji i restrukturiranju, potpora za sanaciju odobrava se u slučaju ispunjenja sljedećih uvjeta:

a) mora se sastojati od pomoći održanju likvidnosti u obliku davanja jamstva za zajam ili zajma; u oba slučaja zajam mora biti odobren uz kamatnu stopu koja je barem usporediva s onom koja se naplaćuje kod zajmova zdravim poduzetnicima, a naročito s referentnim stopama koje utvrđuje Agencija, kako je to predviđeno točkom 25.a) Odluke o sanaciji i restrukturiranju,

b) mora biti opravdana ozbiljnim socijalnim poteškoćama i ne smije imati neopravdane negativne učinke, kako je to predviđeno točkom 25.b) Odluke o sanaciji i restrukturiranju,

c) prilikom prijave potpore, davatelj državne potpore mora se obvezati da će najkasnije šest mjeseci nakon odobravanja potpore za sanaciju, dostaviti plan restrukturiranja ili plan likvidacije ili pak dokaz da je zajam vraćen u cijelosti i/ili da je jamstvo isteklo, kako je to predviđeno u točki 25. c) Odluke o sanaciji i restrukturiranju,

d) mora biti ograničena na iznos koji je potreban za održavanje poduzetnika na životu tijekom razdoblja sanacije,

e) potpora za sanaciju dodjeljuje se jednom u deset godina, kako je to predviđeno u točki 25.e) Odluke o sanaciji i restrukturiranju u svezi s uvjetima iz Odjeljka 3.3. Odluke o sanaciji i restrukturiranju (jednokratna dodjela potpore).

III.4.1. U odnosu na ispunjenje uvjeta iz točke 25.a) Odluke o sanaciji i restrukturiranju, utvrđeno je kako uvjet iz navedene točke nije ispunjen.

Naime, sukladno navedenoj točki, potpore dodijeljene za sanaciju moraju se sastojati od pomoći održanju likvidnosti u obliku davanja jamstva za zajam ili zajma, koji mora biti odobren uz kamatnu stopu koja je barem usporediva s onom koja se naplaćuje kod zajmova zdravim poduzetnicima, a naročito s referentnim stopama.

Od 14. listopada 2011. primjenjuje se osnovna referentna stopa u iznosu od 3,47 posto. Tako izračunata osnovna stopa uvećava se za referentnu maržu za rizik, ovisno o kreditnom rejtingu poduzetnika i i ponuđenim instrumentima osiguranja, a za zdravog poduzetnika (kreditni rejting BBB) ona iznosi 100 baznih bodova, tako da najniža kamatna stopa može iznositi 4,47 posto godišnje. Referentna stopa se koristi samo u slučajevima kada kredit nije dodijeljen od poslovne banke odnosno kada ne postoji podatak o visini tržišne kamatne stope koje se uobičajeno obračunavaju na financijskom tržištu za sličan kredit.

Ministarstvo nije dostavilo prijedlog Ugovora o kreditu iz kojeg bi bilo vidljivo da je kredit odobren po tržišnim uvjetima odnosno po referentnoj stopi koja se odobrava poduzetnicima koji nisu u teškoćama, te nije dostavljen Prijedlog za izdavanje državnog jamstva, već samo podatak o iznosu jamstva od 43,230 milijuna kuna

Kao razlog propuštanja dostavljene dokumentacije, poduzetnik navodi da će nakon odobrenja državnog jamstva, raspisati natječaj za odabir potencijalnog kreditora. Na taj način, poduzetnik smatra da će dobiti najbolje moguće uvjete za kredit, jer da neće biti nikakvih zapreka da banka odobri kredit uz državno jamstvo.

Kao primjer da neće biti problema s dobivanjem kredita od banke, poduzetnik navodi da mu Reiffeisenbank Austria d.d. Zagreb, kod koje vodi osnovni račun, zbog poteškoća u podmirivanju dospjelih obveza i ostvarenog gubitka nije spremna odobriti novi kredit bez državnog jamstva.

III.4.2. U odnosu na ispunjenje uvjeta iz točke 25.b) Odluke o sanaciji i restrukturiranju, utvrđeno je da je isti ispunjen budući da se iz dostavljene dokumentacije može zaključiti da bi uslijed neodobravanja potpore bio moguć i stečaj poduzetnika Imunološki zavod d.d.

Odlukom Hrvatskog sabora o popisu trgovačkih društava od posebnog državnog interesa (»Narodne novine«, broj 132/2009) Imunološki zavod d.d. je utvrđen kao trgovačko društvo od posebnog državnog interesa u Republici Hrvatskoj. Naime, poduzetnik Imunološki zavod d.d. je jedini proizvođač virusnih cjepiva, bakterijskih cjepiva i krvnih derivata iz ljudske i životinjske plazme u Republici Hrvatskoj, stoga je od iznimnog značaja za osiguranje dovoljnih količina cjepiva i krvne plazme za hrvatsko zdravstvo.

III.4.3. Utvrđeno je da je ispunjen i uvjet iz točke 25.c) Odluke o sanaciji i restrukturiranju, jer Ministarstvo je u dostavljenoj dokumentaciji navelo da će u roku od 6 mjeseci Agenciji dostaviti Program restrukturiranja.

III.4.4. Utvrđeno je da je ispunjen i uvjet iz točke 25.d) Odluke o sanaciji i restrukturiranju, jer potpora za sanaciju mora biti ograničena na iznos koji je potreban za održavanje poslovanja poduzetnika do izrade Programa restrukturiranja.

Kako bi poduzetnik Imunološki zavod d.d. riješio problem postojeće nelikvidnosti, zatražio je izdavanje državnog jamstva potrebnog za dobivanje kredita u vrijednosti od 43,230 milijuna kuna.

Sukladno Odluci o sanaciji i restrukturiranju, prilikom odobravanja državnih potpora za sanaciju, odobravaju se samo minimalno potrebne potpore koje će osigurati poduzetniku održivost poslovanja u teškoćama dok se ne izradi Program restrukturiranja, odnosno da u tom razdoblju ne dođe do otvaranja stečaja.

U dostavljenoj dokumentaciji, poduzetnik je naveo kako mu je neophodan kredit u iznosu od 43,230 milijuna kuna za plaćanje dospjelih obveza u razdoblju sanacije, kako je prikazano u Tabeli 12.

Tabela 12.: OBVEZE PODUZETNIKA IMUNOLOŠKI ZAVOD D.D.

|  |  |
| --- | --- |
| Obveze | Iznos (000 kuna) |
| Financijske institucije – kratkoročne i dugoročne obveze | 6.700 |
| Dobavljači u zemlji | 15.940 |
| Dobavljači u inozemstvu | 5.490 |
| Dio plaća i ostalih troškova zaposlenih | 5.100 |
| Neophodne investicije | 10.000 |
| Ukupno | 43.230 |

Izvor: poduzetnik Imunološki zavod d.d.

Obrada: Agencija za zaštitu tržišnog natjecanja

Ukupne obveze prema financijskim institucijama na dan 30. lipnja 2011. iznose 31.091.440 kuna, od čega iznos od 550.091 kune se odnosi na dugoročne obveze, a iznos od 30.541.249 kuna na kratkoročne obveze prema bankama i drugim financijskim institucijama.

Dugovanje bankama za kratkoročne i dugoročne obveze koje dospijevaju u razdoblju sanacije iznose 6,7 milijuna kuna i odnose se na:

Za dugovanja prema VABA Banci d.d., Varaždin, poduzetnik je postigao dogovor da se kratkoročni krediti od 10.000.000 kuna čije je dospijeće 1. srpnja 2011., pretvori u dugoročni kredit s rokom povrata od pet godina, s mogućnošću prijevremene otplate, a u procesu sanacije obveza po ovom kreditu iznosi 1.300.000 kuna s pripadajućom kamatom.

Potrebno je pokriti obvezu po prvom kreditu od Podravske banke d.d. u iznosu od 1,5 milijuna kuna koji dospijeva na naplatu do kraja rujna 2011. i obvezu po drugom kreditu od Podravske banke d.d. koji dospijeva na naplatu u kolovozu 2011. u iznosu od 650.000 kuna glavnice i pripadajuće kamate.

Zatim, potrebno je pokriti i obvezu po kreditu Privredne banke Zagreb d.d. u iznosu od 2 milijuna kuna koji dospijeva na naplatu do kraja rujna 2011.

Obveze po kreditu od Raiffeisenbank Austria d.d. Zagreb, čije je dospijeće u kolovozu 2012., iznos od 865.500 kuna glavnice i pripadajuće kamate dospijeva u razdoblju sanacije.

Stoga, ukupno obveze za glavnicu kredita prema bankama u procesu sanacije iznose 6,315 milijuna kuna, a s pripadajućim kamatama, ukupne obveze iznose 6,7 milijuna kuna.

Za ostale obveze prema bankama, Imunološki zavod d.d. je s bankama postigao dogovor i prolongirao njihov povrat na rok od 5 godina.

Ukupno dugovanje dobavljačima u zemlji na dan 30. lipnja 2011. iznosi 22,810 milijuna kuna. Od navedenog iznosa dospjelo je 19,402 milijuna kuna, a iznos duga od 15,943 milijuna kuna starije je od 61 dan, te se taj iznos planira pokriti kreditom u procesu sanacije. Na taj način bi se otklonila opasnost od pokretanja stečaja i osiguralo bi se poslovanje poduzetnika u vremenu dok ne izradi Program restrukturiranja.

Obveze poduzetnika Imunološki zavod d.d. prema dobavljačima u inozemstvu na dan 30. lipnja 2011. iznose 7.434.726,82 kune, a iznos obveza od 5,494 milijuna kuna je s rokom dospijeća više od 61 dan i podmirile bi se u razdoblju sanacije.

Za isplatu plaća, poduzetnik ne može osigurati sredstva iz redovnog poslovanja, već se mora kreditno zaduživati, čime se povećavaju troškovi poslovanja i smanjuje se konkurentnost na tržištu. Neisplata plaća bi za posljedicu imala odlazak stručnih i kvalitetnih kadrova, što bi sigurno imalo za posljedicu nemogućnost nastavka redovnog poslovanja. Stoga je ukupno potrebno, za navedeni trošak osoblja osigurati 5,1 milijun kuna.

U procesu sanacije neophodno je investirati u proizvodne kapacitete, kako bi poduzetnik Imunološki zavod d.d. mogao nastaviti poslovanje. Ovdje se ne radi o izgradnji nove tvornice, već samo o neophodnim investicijama potrebnim za nastavak postojeće proizvodnje. Nedostaci u postupku proizvodnje krvnih derivata i bakterijskih cjepiva odnose se na proizvodnu opremu i proizvodne prostore, te je za njihovo otklanjanje neophodno investicijsko ulaganje, kako bi se stvorili uvjeti za dobivanje proizvodne dozvole nakon isteka postojećih proizvodnih dozvola ili će se u protivnom proizvodnja morati zatvoriti.

S obzirom kako proizvodnja poduzetnika Imunološki zavod d.d. zahtjeva posebne uvjete poslovanja, osnovni preduvjet za obavljanje registrirane djelatnosti poduzetnika Imunološki zavod d.d. je posjedovanje proizvodnih dozvola za cjelovit postupak proizvodnje virusnih cjepiva, bakterijskih cjepiva i krvnih derivata ljudskog i životinjskog podrijetla, koje daje Agencija za lijekove i medicinske proizvode na temelju Zakona o lijekovima i medicinskim proizvodima (»Narodne novine«, broj 121/03 i 177/04) te na temelju odredaba Pravilnika o dobroj proizvođačkoj praksi za lijekove (»Narodne novine«, broj 40/05). U postupku davanja ocjene o ispunjavanju uvjeta za davanje proizvodne dozvole, Agencija za lijekove i medicinske proizvode utvrđuje ispunjavanje uvjeta u pogledu prostora, opreme, pribora za proizvodnju, provjere kakvoće, skladištenja i isporuke lijekova temeljeno na zahtjevima dobre proizvođačke prakse.

S obzirom na to da je proizvodna dozvola za cjelovit postupak proizvodnje virusnih cjepiva i pojedinih dijelova proizvodnje virusnih cjepiva kao što su punjenje, pakiranje, kontrola kakvoće i skladištenje, dana poduzetniku Imunološki zavod d.d. \*\*\* na rok od \*\*\* godina (do \*\*\*) uz inspekcijsku kontrolu u posljednjem tromjesečju 2011., što znači da trebaju biti poduzete sve potrebne aktivnosti oko osiguranja investicije za postizanje potrebnih proizvodnih uvjeta.

Poduzetnik Imunološki zavod d.d. je \*\*\* dobio privremenu proizvodnu dozvolu za cjelovit postupak proizvodnje krvnih derivata ljudskog i životinjskog podrijetla na rok od \*\*\* godine (do \*\*\*) tijekom kojeg treba ukloniti utvrđene nedostatke, a \*\*\* dobio je privremenu proizvodnu dozvolu za cjelovit postupak proizvodnje bakterijskih cjepiva na rok od \*\*\* (do \*\*\*) tijekom kojeg se trebaju ukloniti utvrđeni nedostaci.

Investicije u iznosu od 10 milijuna kuna odnosile bi se na investicije u proizvodnju krvnih preparata u iznosu od \*\*\* milijuna kuna, na proizvodnju virusnih cjepiva u iznosu od \*\*\* milijuna kuna te na proizvodnju bakterijskih cjepiva u iznosu od \*\*\* milijuna kuna.

Prilikom izračuna obveza koje dospijevaju u razdoblju sanacije, uzeta su u obzir i potraživanja od kupaca koje bi poduzetnik trebao naplatiti i na taj način ne bi došlo do povećanja iznosa od 43,230 milijuna kuna.

Potraživanja poduzetnika Imunološki zavod d.d. od domaćih kupaca na dan 30. lipnja 2011. iznosila su 9.367.541,59 kuna, od čega su dospjela potraživanja u iznosu od 3.393.309,31 kunu, a 2.832.213,62 kune starije su od dogovorenog roka dospijeća 61 i više dana, a to su u pravilu potraživanja od bolnica i drugih zdravstvenih ustanova u Republici Hrvatskoj. Tek od ožujka 2011. poduzetnik snabdijeva bolnice proizvodima preko veledrogerija, što bi trebalo osigurati uredniju naplatu potraživanja. Dug bolnica iznosi više od 2.747.000 kuna što je gotovo 97% ukupnih potraživanja starijih od 61 dan.

Ukupna potraživanja poduzetnika Imunološki zavod d.d. prema kupcima u inozemstvu iznose 2.751.755,77 kuna, od čega je dospjelo na naplatu 502.807,00 kuna, a potraživanja starija od roka dospijeća 61 i više dana iznose 278.270,35 kuna. Najveći pojedinačni dužnici čija potraživanja su dospjela na naplatu su Baxter AG s iznosom od 221.218,38 kuna i The Governmental Pharmaceutical Organisation s iznosom od 224.776,67 kuna.

S obzirom na naprijed navedeno, kredit u iznosu od 43,230 milijuna kuna koji će biti pokriven državnim jamstvom smatra se kao minimalno potreban iznos za održavanje poslovanja poduzetnika Imunološki zavod d.d. u razdoblju sanacije.

III. 4.4. Na temelju uvida u dostavljenu dokumentaciju, utvrđeno je da poduzetniku Imunološki zavod d.d. do sada nije odobravana državna potpora za sanaciju, te se smatra da je ispunjen i uvjet iz točke 25.e) Odluke o sanaciji i restrukturiranju.

Naime, sukladno točki 25.e) Odluke o sanaciji i restrukturiranju, potpora za sanaciju trebala bi se dodijeliti samo jednom, uz uvjet jednokratne dodjele, tzv. uvjet »prvog i zadnjeg puta«, zbog toga što je potpora za sanaciju jednokratna intervencija kojom se treba osigurati održavanje poslovanja poduzetnika tijekom nekog ograničenog razdoblja, odnosno do izrade plana restrukturiranja. Stoga bi se u skladu s načelom jednokratne dodjele, i potpora za sanaciju trebala dodijeliti poduzetniku samo jednom u 10 godina, jer ako je poduzetnik već primio ovakvu vrstu potpora i traži novu, može se smatrati da se teškoće neprestano ponavljaju, te da ponovljene intervencije države dovode da značajnog narušavanja tržišnog natjecanja.

IV. Odluka Vijeća

Vijeće za zaštitu tržišnog natjecanja (dalje: Vijeće) je na temelju utvrđenog činjeničnog stanja u ovoj upravnoj stvari na 87. sjednici, održanoj 20. listopada 2011., uvjetno odobrilo državnu potporu za sanaciju poduzetnika Imunološki zavod d.d. na temelju Zahtjeva za davanjem odobrenja za izdavanje financijskog državnog jamstva (Programa sanacije) te ostale dostavljene dokumentacije.

U konkretnom slučaju utvrđeno je da državno jamstvo predstavlja državnu potporu iz članka 3. stavka 1. ZDP-a. Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj: 14/01, 14/02, 1/05 i 7/05; dalje u tekstu: SSP).

Vijeće je utvrdilo da je u konkretnom slučaju riječ o državnim potporama jer je riječ o potencijalnom rashodu države u obliku državnog jamstva, utvrđeno je da korisnik potpore ostvaruje ekonomsku prednost koju isti ne bi ostvario kroz svoje redovno i normalno poslovanje, utvrđeno je da se državno jamstvo dodjeljuje korisniku na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Člankom 4. stavkom 1. ZDP-a, uređeno je da nisu sukladne ZDP-u one državne potpore koje, bez obzira na njihov oblik, narušavaju ili bi mogle narušiti tržišno natjecanje davanjem povlastice na tržištu korisniku državne potpore, osobito u mjeri u kojoj to može utjecati na ispunjenje međunarodno preuzetih obveza RH preuzetih SSP-om, dok su člankom 4. stavcima 2. i 3. ZDP-a propisana izuzeća od opće zabrane ako ispunjavaju propisane uvjete za izuzeće te se time smatraju sukladnim ZDP-u.

Državna potpora za sanaciju namijenjena je poduzetnicima u teškoćama i na istu se može primijeniti izuzeće iz članka 4. stavka 3. točke d) ZDP-a, koje predstavlja izuzeće od opće zabrane uređene člankom 4. stavkom 1. ZDP-a. Izuzeće od opće zabrane odnosi se na državne potpore namijenjene poticanju određenih gospodarskih djelatnosti ili određenih gospodarskih područja.

Da bi se na državnu potporu za sanaciju moglo primijeniti izuzeće od opće zabrane iz članka 4. stavka 3. točke d) ZDP-a, Vijeće je trebalo ocijeniti ispunjava li Imunološki zavod d.d. uvjete iz Odluke o sanaciji i restrukturiranju u dijelu koji se odnosi na definiciju poduzetnika u teškoćama, a koji su detaljno obrazloženi u točki III.3. obrazloženja ovog rješenja.

Naime, samo poduzetniku u teškoćama, a Vijeće je odlučilo da se poduzetnik Imunološki zavod d.d. smatra poduzetnikom u teškoćama u smislu točke 9. i 11. Odluke o sanaciji i restrukturiranju, može se dodijeliti državna potpora za sanaciju u slučaju ispunjenja uvjeta iz točke 25. Odluke o sanaciji i restrukturiranju.

Analizom uvjeta za odobrenje državne potpore za sanaciju iz točke 25. Odluke o sanaciji i restrukturiranju koji su opisani u točki III.4. obrazloženja ovog rješenja i činjenica na temelju kojih je utvrđeno da su svi uvjeti, osim uvjeta iz točke 25. a) ispunjeni, Vijeće je odlučilo da se na državnu potporu u obliku državnog jamstva u iznosu od 43.230.000 kuna koja će biti korištena za kreditno zaduženje za podmirenje dospjelih tekućih troškova poslovanja tijekom provedbe razdoblja sanacije u trajanju od šest (6) mjeseci, može primijeniti izuzeće iz članka 4. stavka 3. točke d) ZDP-a, uz uvjet da Ministarstvo dostavi Agenciji ugovor o kreditu i odluku o izdavanju državnog jamstva.

Uvjet iz točke 25 a) Odluke o sanaciji i restrukturiranju propisuje da se potpora za sanaciju mora sastojati od pomoći održanju likvidnosti u obliku davanja jamstva ili zajma, s time da zajam, u oba slučaja, mora biti odobren uz kamatnu stopu koja je barem usporediva s onom koja se naplaćuje kod zajmova poduzetnicima koji nisu u teškoćama, a naročito s referentnim stopama koje utvrđuje Agencija. Referentna stopa se koristi samo u slučajevima kada kredit nije dodijeljen od privatne poslovne banke odnosno kada ne postoji podatak o visini tržišne kamatne stope koje se uobičajeno obračunavaju na financijskom tržištu za sličan kredit.

Ukoliko Agencija utvrdi da uvjeti kreditiranja, a to se prvenstveno odnosi na visinu kamatne stope, nisu sukladni navedenoj točki 25 a) Odluke o sanaciji i restrukturiranju, Agencija će sukladno članku 15. ZDP-a naložiti Ministarstvu, kao davatelju državne potpore i/ili Imunološkom zavodu d.d., kao korisniku državne potpore, povrat iznosa dodijeljene državne potpore, uvećan za iznos osnovne referentne stope uvećane za 100 baznih bodova, od dana koji je utvrđen kao dan kada je nepravilnost započela.

Stoga je odlučeno kao u točkama I., II. i III. izreke ovog rješenja.

Budući da se, sukladno članku 13. stavku 3. ZDP-a, odobrenje Agencije može donijeti uz navođenje posebnih uvjeta i rokova za provedbu dodjele državne potpore, Vijeće je odlučilo da je potrebno naložiti Ministarstvu ispunjenje određenih uvjeta i rokova radi provedbe nadzora nad izvršenjem ovog rješenja.

S obzirom da nije ispunjen uvjet iz točke 25 a) Odluke o sanaciji i restrukturiranju, Vijeće je odlučilo da je Ministarstvo, kao davatelj državne potpore, u obvezi dostaviti ugovor o kreditu i odluku o izdavanju državnog jamstva najkasnije u roku od 3 mjeseca počevši od dana zaprimanja ovog rješenja. Iz ugovora o kreditu treba biti vidljivo da je kredit odobren pod tržišnim uvjetima i da je time ispunjen uvjet iz točke 25. a) Odluke o sanaciji i restrukturiranju. Vijeće smatra da je rok od 3 mjeseca krajnji rok za dostavu ugovora o kreditu i odluke o izdavanju državnog jamstva, s obzirom na mogućnost provođenja mjera iz Programa sanacije.

Nadalje, Vijeće je odlučilo da je Ministarstvo u obvezi dostavljati redovita mjesečna Izvješća o uvjetima i namjeni korištenja kredita za kojeg je izdano državno jamstvo, radi provedbe nadzora nad izvršenjem ovog rješenja.

Vijeće je odlučilo da je, kako to proizlazi iz točke 25.c) Odluke o sanaciji i restrukturiranju, Ministarstvo u obvezi dostaviti plan restrukturiranja, plan likvidacije ili pak dokaz da je zajam vraćen u cijelosti i/ili da je jamstvo isteklo, u roku od šest (6) mjeseci nakon odobrenja potpore za sanaciju.

Stoga je odlučeno kao u točki IV. izreke ovog rješenja.

Ukoliko Ministarstvo ne dostavi ugovor o kreditu i odluku o izdavanju državnog jamstva u roku iz točke III.a) izreke ovog rješenja, Agencija će, sukladno člancima 130. stavak 1. točka 2. i 131. ZUP-a ukinuti ovo rješenje. U članku 130. stavak 1. točka 2. određeno je da se zakonito rješenje kojim je stranka stekla pravo može ukinuti u cijelosti ili djelomično ako sadržava pridržaj ukidanja, a stranka nije ispunila obvezu iz rješenja ili je nije ispunila u roku. U članku 131. stavak 1. ZUP-a određeno je da rješenje može poništiti ili ukinuti javnopravno tijelo koje ga je donijelo.

Stoga je odlučeno kao u točki V. izreke ovog rješenja.

Iz točaka 72. i 73. Odluke o sanaciji i restrukturiranju proizlazi da je potpora za sanaciju jednokratna intervencija kojom se prvenstveno treba osigurati održavanje poslovanja poduzetnika tijekom ograničenog razdoblja, tijekom kojeg je moguće ocijeniti njegove izglede u budućnosti, te se nova potpora za sanaciju ne može dodijeliti ako je prošlo manje od deset godina od dodjele potpore za sanaciju, osim u posebno opravdanim slučajevima.

Stoga je odlučeno kao u točki VI. izreke ovog rješenja.

Rješenja Agencije iz članka 13. ZDP-a, objavljuju se u »Narodnim novinama«, stoga je odlučeno kao u točki VII. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-115/001

Urbroj: 580-03-2011-80-16

Zagreb, 20. listopada 2011.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Napomena:

Budući da podaci označeni \*\*\* predstavljaju službenu tajnu u smislu članka 19. ZDP-a, isti su izuzeti od objavljivanja te su izostavljeni iz teksta.

Rješenje, NN 14/2012-390